དེ་ཡང་ཁ་ཐོག་ནས་བཤད་རྒྱུན་ཡོད་པའི་སྐད་ཆ་ལ་ཁ་སྐད་ཟེར་བ་དང་།ཁ་ཐོག་གི་བཤད་རྒྱུན་དང་མི་འདྲ་བར་ཡིག་ཐོག་ཏུ་བྲིས་པའི་སྐད་ཆ་དེ་ལ་ཡིག་སྐད་ཟེར་ཞིང་།དེ་ཡང་ས་གནས་འགའ་ཞིག་གི་ཡུལ་སྐད་དེ་ས་གནས་གཞན་ཞིག་ལ་ཡིག་སྐད་ཡིན་པ་དང་།ས་གནས་འགའ་ཞིག་གི་ཡིག་སྐད་དེ་ས་གནས་གཞན་ཞིག་ལ་ཡུལ་སྐད་ཡིན་པ་དེ་འདྲ་རེད།འོན་ཀྱང་བར་སྐབས་བློ་མཐུན་འགའ་ཞིག་གིས་ཁ་སྐད་དང་ཡིག་སྐད་ཟེར་བའི་ལྟོས་མེད་ཅིག་ཡོད་པར་བརྩིས་ནས།ཡི་གེའི་ནང་ཁ་སྐད་གཞིར་བཟུང་ནས་འབྲི་དགོས་པ་མ་ཟད།ཁ་སྐད་ཀྱི་ནང་ནས་ལྷ་ས་གྲོང་ཁྱེར་གྱི་སྐད་དེ་བོད་ས་གནས་སུ་ཁྱབ་པའི་སྐད་ཡིག་ཡིན་པས་འབྱུང་འགྱུར་ལྷ་ས་གྲོང་ཁྱེར་གྱི་ཁ་སྐད་དེ་ཁྱབ་བརྡལ་གཏོང་དགོས་པ།དེ་གཞིར་བཟུང་ནས་ཡི་གེ་འབྲི་དགོས་པ།སྔར་ཡོད་སུམ་རྟགས་དང་།དག་ཡིག་གི་འགྲོ་ལུགས་མེད་པ་བཟོས་ནས་སུམ་རྟགས་ཀྱི་གཞུང་གསར་པ་དང་།དག་ཡིག་གསར་བཟོ་དགོས་པ་བཅས་ནི་ཁ་ཕྱོགས་ཆེན་པོ་ཡིན་པ།ཁ་ཕྱོགས་དེ་དང་མ་མཐུན་པའི་བྱེད་སྟངས་དང་ཤོད་སྟངས་ཚང་མ་རྙིང་ཞེན་རིང་ལུགས་དང་།ཕྱི་བཤོལ་རིང་ལུགས།རིག་གནས་གསར་བརྗེ་ཆེན་པོའི་གྲུབ་འབྲས་ཁས་མི་ལེན་པ་བཅས་ཀྱི་ངོས་འཛིན་བྱེད་པ་དེ་ནི་གནས་ཚུལ་དངོས་དང་མི་མཐུན་པའི་གསར་གཏོད་ཉེན་མཆོང་རིང་ལུགས་ཞིག་ཡིན་པ་ལས་ཚན་རིག་དང་མཐུན་པའི་གསར་གཏོད་ཅིག་གཏན་ནས་མ་རེད།བློ་མཐུན་དེ་ཚོས་བོད་ཡིག་དེ་སྒྲ་སྦྱོར་ཡི་གེ་ཡིན་པར་མ་ཤེས་པའི་རྐྱེན་གྱིས་ཁ་སྐད་དང་ཡིག་སྐད་བར་ལ་འགལ་བ་ཡོད་པ་དེའི་གནད་འགག་ཐུག་ས་དེ་ཡུལ་སྐད་གཅིག་གྱུར་མེད་པ་དེ་ལ་ཐུག་ཡོད་པ་མ་ཤེས་པ་རེད།